後漢書倭伝


本文 
倭在韓東南大海中依山㠀爲居凡百餘國自武帝滅朝鮮使驛通於漢者三十許國

國皆稱王丗丗傳統其大倭王居邪馬臺國（案令邪摩惟音之訛也）樂浪郡徼去其國萬二千里去其西北界拘邪韓國七千餘里其地大較在會稽東冶之東與朱崖儋耳相近故其法俗多同

土冝禾稻麻紵蠶桑知織績爲縑布出白珠青玉其山有丹土氣温腝冬夏生菜茹無牛馬虎豹羊鵲（鵲或作雞）其兵有矛楯木弓竹矢或以骨鏃男子皆黥面文身以其文左右大小別尊卑之差其男衣皆横幅結束相連女人被髪屈紒衣如單被貫頭而著之並以丹朱坋身（說文曰坋塵也音蒲頓反）如中國之用粉也

有城柵屋室父母兄弟異處唯會同男女無別飲食以手而用籩豆俗皆徒跣以蹲踞爲恭敬人性嗜酒多壽考至百餘歳者甚衆國多女子大人皆有四五妻其餘或兩或三女人不淫不妒又俗不盗竊少爭訟犯法者没其妻子重者滅其門族

其死停喪十餘日家人哭泣不進酒食而等類就歌舞爲樂灼骨以卜用決吉凶行來度海令一人不櫛沐不食肉不近婦人名曰持衰若在塗吉利則雇以財物如病疾遭害以爲持衰不謹便共殺之

建武中元二年倭奴國奉貢朝賀使人自稱大夫倭國之極南界也光武賜以印綬

安帝永初元年倭國王帥升等獻生口百六十人願請見

桓靈閒倭國大亂更相攻伐歴年無主有一女子名曰卑彌呼年長不嫁事鬼神道能以妖惑衆於是共立爲王侍婢千人少有見者唯有男子一人給飲食傳辭語居處宮室樓觀城柵皆持兵守衞法俗嚴峻

自女王國東度海千餘里至拘奴國雖皆倭種而不屬女王

自女王國南四千餘里至朱儒國人長三四尺自朱儒東南行舩一年至裸國黒齒國使驛所傳極於此矣

會稽海外有東鯷人（鯷音達奚反）分爲二十餘國又有夷洲及澶洲傳言秦始皇遣方士徐福將童男女數千人入海（事見史記）求蓬萊神仙不得徐福畏誅不敢還遂止此洲丗丗相承有數萬家人民時至會稽市會稽東冶縣人有入海行遭風流移至澶洲者所在絕遠不可往來（沈瑩臨海東南去郡二千里土地無霜雪草木不死四面是山谿人皆髡髪穿耳女人不穿耳土地饒沃旣生五穀又多魚肉有犬尾短如麕尾状此夷舅姑子婦？息共一大牀略不相避地有銅鐵唯用鹿格爲矛以戰闘摩礪青石以作弓矢取生魚肉雜貯大瓦器中以亹鹵之歴月所日乃啖食之以爲上肴也）

脚注 

こかんしよわてん

zh:後漢書/卷85#倭